Na temelju članka 5. stavak 1. točka 6. Zakona o sigurnosti prometa na cestama („Narodne novine“ broj108/17, 85/22 i 114/22) i članka 38. stavak 1. točka 3. Statuta Grada Belišća ("Službeni glasnik grada Belišća" br. 5/09, 3/13, 11/14, 7/15, 1/16, 3/16, 1/18, 1/20, 1/21 i 13/22), a uz prethodnu suglasnost Ministarstva unutarnjih poslova – Policijske postataje Belišće, Broj: …… od ……..2023. godine, Gradsko vijeće grada Belišća na …… sjednici održanoj dana …………….2023. godine donijelo je sljedeću

Prijedlog

**O D L U K U**

**o organizaciji i naplati parkiranja u Gradu Belišću**

1. **OPĆE ODREDBE**

**Članak 1.**

Ovom Odlukom određuju se javne parkirališne površine (u daljnjem tekstu: javna parkirališta), organizacija, način korištetnja i način naplate te nadzor nad parkiranjem vozila na javnim parkiralištima s naplatom na području grada Belišća.

**Članak 2.**

Poslove organizacije parkiranja, upravljanja javnim parkiralištima, kontrole i naplate parkiranja na parkiralištima te izgradnje i održavanja parkirališta obavlja Vlastiti pogon – Služba za organizaciju parkirališta i naplatu parkiranja (dalje u tekstu: organizator parkiranja).

**Članak 3.**

Javnim parkiralištem smatra se uređena javna površina namijenjena isključivo za zaustavljanje i parkiranje vozila.

**Članak 4.**

Javna parkirališta moraju biti označena prometnom signalizacijom u skladu s propisom o sigurnosti prometa te moraju imati oznaku zone.

Organizator parkiranja dužan je označiti i održavati javna parkirališta na kojima se obavlja naplata parkiranja.

Javna parkirališta označuje Vlastiti pogon - Služba za organizaciju parkirališta i naplatu parkiranja.

**Članak 5.**

Parkiranjem vozila na javnom parkiralištu korisnik i organizator parkiranja sklapaju ugovor o korištenju jednog parkirališnog mjesta prihvaćajući uvjete propisane ovom odlukom.

Ugovorom iz stavka 1. ovog članka isključuje se čuvanje vozila i odgovornost za oštećenja ili krađu vozila.

Korisnikom se smatra vlasnik vozila koji je evidentiran u odgovarajućim evidencijama Ministarstva unutarnjih poslova prema registracijskoj oznaci vozila, a za vozila koja nisu evidentirana, vlasnik vozila se utvrđuje na drugi način.

1. **PARKIRALIŠTA**

**Članak 6.**

Parkirališta pod naplatom svrstavaju se u zone naplate parkiranja (dalje u tekstu: zone).

Posebnom odlukom gradonačelnika utvrdit će se zone i vrijeme naplate parkiranja.

**Članak 7.**

Javna parkirališta moraju biti označena kako slijedi:

* prometnom signalizacijom u skladu s propisima o sigurnosti prometa;
* moraju imati istaknutu oznaku zone parkiranja,
* oznaku za naplatu putem telekomunikacijske mreže te
* opće uvjete ugovora o korištenju parkirališta

1. **NAČIN NAPLATE PARKIRANJA**

**Članak 8.**

Plaćanje parkirališta može se obavljati na više načina:

* jednokratno, plaćanjem parkirne karte na automatu za naplatu postavljenom na parkiralištu, a može biti parkirna karta za minimalno 1 sat parkiranja pa maksimalno do isteka trajanja vremenskog perioda naplate parkiranja,
* jednokratno, plaćanjem cjelodnevne parkirne karte na automatu za plaćanje,
* jednokratno, plaćanjem parkiranja putem telekomunikacijske mreže minimalno za 1 sat parkiranja ili plaćanje cjelodnevnog parkiranja,
* kupovinom mjesečne parkirne karte kod organizatora parkiranja,
* kupovinom polugodišnje (šestomjesečne) parkirne karte kod organizatora parkiranja,
* kupovinom godišnje karte kod organizatora parkiranja,
* plaćanjem dnevne karte po nalogu istaknutom na vozilu.

Mjesečna, polugodišnja i godišnja parkirna karta izrađuju se u obliku pokaza ili naljepnice.

Parkirna karta iz prethodnog stavka ovog članka izrađena je sukladno oznaci koja odgovara oznaci zone i može se koristiti u odgovarajućoj zoni ili zoni nižeg ranga naplate.

**Članak 9.**

Pravo na parkiranje pod povlaštenim uvjetima u pogledu cijene i korištenja javnih parkirališta imaju:

* fizičke osobe koje imaju prebivalište u ulicama u kojima su odgovarajuće zone naplate parkiranja,
* zaposlenici kojima je sjedište rada u odgovarajućoj zoni naplate parkiranja,
* pravne i fizičke osoba (obrtnici, taxi vozila i sl.) koji imaju sjedište ili ispostavu na području grada Belišća i
* osobe s invaliditetom koje imaju istaknutu posebnu oznaku znaka pristupačnosti sukladno zakonu i koje ne koriste posebno označena parkirališna mjesta namijenjena za parkiranje vozila osoba s invaliditetom, a imaju prebivalište na području grada Belišća

**Članak 10.**

Parkirna karta je isprava, a plaćanje parkirališta putem telekomunikacijske mreže je čin kojim korisnik parkirališta dokazuje da je platio odgovarajuću naknadu prema ugovoru o korištenju parkirališta i da se na parkiralištu zadržava u okviru dopuštenog vremena za parkiranje.

**Članak 11.**

Dnevna parkirna karta je isprava kojom se smatra da je korisnik javnog parkirališta sklopio ugovor o parkiranju za tekući dan, od utvrđenog vremena korištenja parkiranja do isteka trajanja vremenskog perioda naplate parkiranja.

**Članak 12.**

Plaćanje karte putem telekomunikacijske mreže obavlja se slanjem SMS poruke s registarskim brojem vozila za koje se plaća parkirna karta na brojeve određene za pojedine zone.

Ukoliko kupnja parkirne karte nije iz tehničkih razloga moguća, na način opisan u prethodnom stavku ovog članka, korisnik parkirališta dužan je koristiti ostale mogućnosti kupnje parkirne karte.

Organizator parkiranja dužan je na svim parkirnim automatima postaviti upute o načinu kupnje parkirne karte iz stavka 1. ovog članka.

**Članak 13.**

Korisnik javnog parkirališta dužan je valjanu parkirališnu kartu istaknuti u roku od 10 minuta od parkiranja vozila, na vozilu, na način da organizator parkiranja može provjeriti njezinu valjanost.

Ako korisnik javnog parkirališta ne istakne parkirnu kartu u roku iz stavka 1. ovog članka, ili na način da se ne može utvrditi njezina valjanost, smatrat će se da nema valjanu parkirnu kartu.

Ako korisnik javnog parkirališta nema valjanu parkirnu kartu, ovlaštena osoba za kontrolu parkiranja – kontrolor parkiranja izdaje nalog za plaćanje dnevne parkirne karte te ga pričvršćuje na vozilo na način da ga stavi ispod brisača na vjetrobransko staklo ili na drugi odgovarajući način.

Korisnik javnog parkirališnog prostora dužan je postupiti po zaprimljenom nalogu i platiti dnevnu parkirnu kartu u roku od osam (8) dana od dana isticanja naloga na vozilu na način označen na nalogu.

Ako korisnik javnog parkirališnog prostora, odnosno vlasnik vozila ne plati dnevnu parkirnu kartu po nalogu i sukladno odredbama ove Odluke, protiv njega će se pokrenuti odgovarajući postupak.

**Članak 14.**

Korisnikom javnog parkirališnog prostora koji podliježe plaćanju dnevne parkirne karte po nalogu, smatra se vlasnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana, vlasnik vozila se utvrđuje na drugi odgovarajući način.

U slučaju naplate dnevne karte po nalogu, vlasnik vozila kojim je izvršena povreda ugovornog odnosa, dužan je platiti dnevnu parkirnu kartu po nalogu bez obzira je li ili nije osobno bio korisnik javnog parkirališnog prostora.

**Članak 15.**

Od plaćanja naknade za parkiranje oslobađaju se kako slijedi:

* osobe s invaliditetom koje imaju propisno istaknutu oznaku invalidnosti sukladno zakonu, ako parkiraju na posebno označena parkirna mjesta namijenjena za parkiranje vozila s invaliditetom,
* službena vozila policije, hitne pomoći, hrvatske vojske, vatrogasna vozila u obavljanju svojih djelatnosti, komunalna vozila za vrijeme intervencije, uz uvjet da imaju istaknuta obilježja da predstavljaju službena vozila.

**Članak 16.**

Korisnik parkirališta dužan je u vrijeme parkiranja koristiti parkirnu kartu iz članka 8. ove Odluke, koja se koristi za naplatu parkiranja te koja ima oznaku organizatora parkiranja, oznaku zone parkiranja, serijski broj i redni broj te druge oznake koje određuju dan, mjesec, godinu i vrijeme početka i završetka korištenja parkirališta – opći uvjeti.

Izgled parkirne karte utvrđuje organizator parkiranja.

Organizator parkiranja dužan je organizirati prodaju karata na dostupan način.

1. **KORIŠTENJE PARKIRALIŠTA**

**Članak 17.**

Korisnik javnog parkirališnog prostora dužan je sukladno ovoj Odluci javni parkirališni prostor koristiti kako slijedi:

* sukladno propisima o sigurnosti prometa
* parkiralište koristiti na temelju kupljene parkirne karte ili drugog oblika plaćanja parkirališta, na način da ne prekorači dopušteno vrijeme parkiranja po kupljenoj parkirnoj karti više od 5 minuta
* kupljenu parkirnu kartu istakne u vozilu ispod vjetrobranskog stakla na način da je jasno vidljivo očitati podatke s karte, odnosno da ne dovede u zabludu ovlaštenog kontrolora parkiranja ovisno o posjedovanju ili ne posjedovanju valjane parkirne karte prilikom vršenje nadzora
* na način da ne koristi parkirnu kartu za zonu nižeg ranga parkiranja u zoni višeg ranga

Korisnik javnog parkirališta čini povredu ugovora o parkiranju koja povlači sa sobom obvezu plaćanja dnevne parkirne karte po nalogu ako postupi suprotno stavku 1. alineja 2, 3 i 4. ovog članka.

**Članak 18.**

Nadzor nad parkiranjem vozila na javnim parkiralištima, sukladno ovoj odluci, obavljaju djelatnici organizatora parkiranja (kontrolori parkiranja).

1. **PRIJELAZNE I ZAVRŠNE ODREDBE**

**Članak 19.**

Nadzor nad provođenjem ove Odluke obavlja gradonačelnik grada Belišća koji usmjerava i nadzire rad Vlastitog pogona – Službe za organizaciju parkirališta i naplatu parkiranja.

**Članak 20.**

Novčana sredstva ostvarena naplatom parkiranja koriste se za redovno poslovanje organizatora parkiranja te za uređenje postojećih i izgradnju novih parkirališta na javnim površinama u gradu Belišću.

**Članak 21.**

Ova Odluka stupa na snagu osmog dana od dana objave u „Službenom glasniku Grada Belišća“.

GRADSKO VIJEĆE GRADA BELIŠĆA

Predsjednik:

Dario Fletko, mag.ing.comp., v.r.

KLASA: 363-06/23-01/1

URBROJ: 2158-3-7-1-22-…….

Belišće, ………..2023. godine